དོན་ཚན་དྲུག་པ།རིམ་ཁག་མི་དམངས་སྲིད་གཞུང་དང་འབྲེལ་ཡོད་སྡེ་ཚན་གྱིས་ངེས་པར་དུ་ཐན་འགོག་ཐད་ཀྱི་དྲིལ་བསྒྲགས་སློབ་གསོ་སྤེལ་རྒྱུར་ཤུགས་སྣོན་རྒྱག་དགོས་པ་དང་།ཐན་སྐྱོན་འགོག་ཟོན་གྱི་ཤེས་བྱ་ཁྱབ་གདལ་བཏང་སྟེ་སྤྱི་ཚོགས་ཡོངས་ཀྱི་ཐན་འགོག་གེགས་སེལ་འདུ་ཤེས་ཟབ་ཏུ་གཏོང་བ་དང་འགན་འཁྲི་འཁུར་ཤུགས་ཆེ་རུ་གཏོང་དགོས།ཚན་པ་དང་མི་སྒེར་ནས་ཐན་འགོག་ཐད་ཀྱི་ལག་རྩལ་གསར་པ་དང་།བཟོ་རྩལ་གསར་པ།སྒྲིག་ཆས་གསར་པ་བཅས་ཞིབ་འཇུག་གསར་སྤེལ་དང་ཁྱབ་གདལ་གཏོང་བར་རིམ་ཁག་མི་དམངས་སྲིད་གཞུང་ནས་སྐུལ་མ་དང་རྒྱབ་སྐྱོར་བྱེད་རྒྱུ།དོན་ཚན་བདུན་པ།ཚན་པ་དང་རྩ་འཛུགས་གང་ཞིག་དང་།དེ་བཞིན་མི་སྒེར་སུ་འདྲ་ཞིག་ཡིན་རུང་ཚང་མར་ཐན་འགོག་གི་ཆུ་རྩ་དང་ཐན་འགོག་གི་སྒྲིག་བཀོད་སྲུང་སྐྱོབ་བྱེད་པ་དང་།ཁྲིམས་བཞིན་ཐན་འགོག་གེགས་སེལ་ནང་ཞུགས་པའི་འོས་འགན་ཡོད་པ་མ་ཟད།ཐན་འགོག་གི་ཆུ་རྩ་དང་ཐན་འགོག་གི་སྒྲིག་བཀོད་ཧམ་བཟུང་དང་གཏོར་སྐྱོན་གཏོང་བའི་བྱེད་སྤྱོད་རིགས་བཀག་འགོག་དང་ཐེར་འདོན་བྱེད་དབང་ཡོད།